ועדת הכספים, כנסת 18, פרוטוקול מספר 522, 2010-11-16 11:00

משה גפני: אני פותח את ישיבת ועדת הכספים.

משה גפני: על סדר היום הצעת חוק המדיניות הכלכלית לשנים 2011 ו-2012 (תיקוני חקיקה), התשע"א-2010, פרק י"ב (מסים – מס הכנסה), סעיף 46(1)(ב), פקודת מס הכנסה, וסעיף 51(2) לחוק מס ערך מוסף, מלגה לסטודנט.

מיכל הנר דויטש: אנחנו מתחילים עם התיקון לפקודה, התיקון של 9(29).

מיכל הנר דויטש: אנחנו בעמוד 85, פסקה (1)(ב).

מיכל הנר דויטש: כפי שאתם זוכרים, בתיקון מספר 175 לפקודה, נוספה לפקודה פסקה (29) שביקשה לפטור ממס מלגות שניתנות לסטודנט או לחוקר בתקופת לימודיו, כאשר אנחנו באנו והבהרנו שבעצם אנחנו מדברים על מלגות מסוג מאוד מסוים שבגינן הייתה מחלוקת, האם מה שניתן הוא תמורה או לא תמורה, והובהר במפורש בסעיף 9(29) לפקודה שהשם או תרומה קהילתית לא נחשבת כתמורה.

מיכל הנר דויטש: היה ברור לכולם שכאשר אדם עובד למשל במוסד, הפטור הזה לא חל עליו וכאשר מדובר במלגות שהן במובן שלא ניתנת בגינן תמורה משום סוג – למשל, מלגה שהיא בגין מצב סוציו אקונומי – על זה אין בכלל מס מהטעם שזה כלל לא נכנס לבסיס המס.

יעקב אדרי: חשבתי שירדו מהעניין הזה.

מיכל הנר דויטש: מה שקרה זה שהסעיף הזה בא להגדיר את מערכת היחסים בין המוסדות – בין אם זה המוסד להשכלה גבוהה או מוסד מחקר – לבין הסטודנט או המלגאי.

משה גפני: אני אסביר את זה.

יעקב אדרי: הרב גפני, אנחנו צריכים הסבר לגבי מערכת היחסים.

משה גפני: מיכל, אני אסביר.

משה גפני: אני יכול להפריע לך?

מיכל הנר דויטש: ודאי.

יעקב אדרי: חשבתי שירדו מזה.

יוחנן פלסנר: מבחינתנו אפשר לעבור להצבעה.

משה גפני: מי זה מבחינתנו?

יוחנן פלסנר: קדימה.

משה גפני: אם כך, נדבר גם על קדימה.

משה גפני: אני מבקש להציג את הנושא.

משה גפני: בקדנציה הקודמת אנחנו ביקשנו לעזור לסטודנטים בכך שאם הם מקבלים מלגות למחקר, הם יהיו פטורים ממס.

משה גפני: ממשלת קדימה לא הסכימה.

משה גפני: אז התחלפה הממשלה.

משה גפני: אני לא חושב שהממשלה שקמה היא טובה, אני חושב שהיא לא טובה.

שלי יחימוביץ': נכון לרגע זה היא לא טובה.

משה גפני: נכון לרגע זה היא לא טובה אבל מה שקרה, וזה חידוש בממשלה הנוכחית, שיושב ראש ועדת הכספים זה אני עבדכם הנאמן ומכיוון שאני דואג לסטודנטים, הבאתי את הצעת החוק הפרטית להצבעה ואני העברתי כאן, עם תמיכת חברי הוועדה.

משה גפני: אני חוזר על הדברים שוב לכבוד יושב ראש הוועדה לביקורת המדינה.

משה גפני: בממשלה הקודמת אנחנו ביקשנו לעזור לסטודנטים.

יעקב אדרי: מי זה אנחנו?

משה גפני: אני.

משה גפני: כמו שנהגתי כל השנים.

משה גפני: אמרתי שמלגות מחקר שסטודנטים מקבלים, הן מלגות מחקר וזה לא שכר אלא מלגות קיום והן לא יכולות להיות חייבות במס.

משה גפני: ממשלת קדימה לא הסכימה.

משה גפני: אז ש"ס הייתה אתכם בקואליציה.

משה גפני: אחת הסיבות שאני הייתי באופוזיציה, זאת אחת הסיבות, לא המרכזית אבל אחת הסיבות.

משה גפני: לא דאגתם לחלשים.

יעקב אדרי: אתה מנצל את זה שאמנון לא כאן.

משה גפני: גם אם אמנון היה כאן, הייתי אומר.

יוחנן פלסנר: אתה אומר את זה על דעת מועצת חכמי התורה?

משה גפני: אולי תעשה לי טובה ואל תפריע ליושב ראש?

משה גפני: ודאי כאשר הוא מדבר דברים של טעם כי רוב הפעמים אני לא מדבר דברים של טעם אבל עכשיו כן.

משה גפני: ממשלת קדימה לא הסכימה.

משה גפני: התחלפה הממשלה והממשלה הנוכחית היא לא טובה אבל התחלף יושב ראש ועדת הכספים ואני הבאתי להצבעה הצעת חוק פרטית לגבי פטור ממס על מלגות לסטודנטים.

משה גפני: חבר הכנסת פלסנר הכין נאום לפני כן והוא יגיד אותו ואני גם אאפשר לו להגיד את הדברים.

יוחנן פלסנר: הפרקטיקה הייתה שזה לא היה ממוסה.

יוחנן פלסנר: כל הנאום הוא מיותר.

יוחנן פלסנר: בפרקטיקה זה לא מוסה קודם.

שגית אפיק: בשנת 2000 שינו.

משה גפני: את מתארת לו עובדות?

משה גפני: זה בכלל מעניין אותו?

משה גפני: שילמו מס.

קריאה: הייתה דרישה לכך.

שגית אפיק: הייתה דרישה.

משה גפני: הייתה דרישה.

משה גפני: מה זה משנה?

משה גפני: הרי לכן הגיע החוק.

יואל חסון: מה זה  הדם הרע הזה?

יואל חסון: אני פספסתי משהו במערכת היחסים שיש כאן?

משה גפני: לא, כך זה תמיד, במיוחד כשאני רואה את יוחנן פלסנר.

משה גפני: הגיע לכאן החוק, ועכשיו אני מדבר באופן מקצועי לגבי מה שהולך לקרות.

נחמן שי: לומדים מטעויות.

משה גפני: אמרתי, ממשלת קדימה עשתה הרבה מאוד דברים טובים, בין היתר היא עשתה את החוק על הישיבות הקטנות שלא צריכים ללמוד לימודי חול.

משה גפני: היא עשתה דברים טובים.

משה גפני: הממשלה הזאת לא עושה כלום.

רונית תירוש: יולי תמיר.

משה גפני: איזה יולי תמיר?

משה גפני: הממשלה.

רונית תירוש: היא הייתה בממשלה.

משה גפני: אני אוהב את זה.

משה גפני: כשמשהו נוגע לחרדים, אתם זורקים אחד על השני מי עשה יותר רע.

משה גפני: על כל פנים, אני הבאתי את זה להצבעה ואז הגיעה רשות המסים.

משה גפני: אנחנו אישרנו את הפטור ממס על מלגות ורשות המסים לא יכולה לדרוש מסטודנט מס הכנסה על מלגה שהיא מלגת מחקר.

משה גפני: טענה רשות המסים שהיא מקבלת את העניין הזה, הממשלה תומכת, מעבירים את החוק, אבל מה יהיה במקומות שהם לא אוניברסיטה, זאת לא מכללה אלא מקומות שהם אינם מוסד אקדמי.

משה גפני: אז ייקחו עובד – תקני אותי אם אני טועה – ויאמרו שהוא סטודנט, ייתנו לו מלגה במקום שכר ועל השכר האמיתי שלו הוא יהיה פטור ממס.

רונית תירוש: מה זה עובד שהוא כאילו סטודנט?

רונית תירוש: או שהוא סטודנט או שהוא עובד.

משה גפני: אני אתן לך דוגמה שהם לא נתנו.

משה גפני: יש משרד עורכי דין שמטפל בתיק מסוים, ייקחו סטודנט, ייקחו אותו כסטודנט ויאמרו לו שהם מבקשים מחקר על תולדות המשפט הישראלי מאז ימי המנדט.

יעקב אדרי: וזה יהיה שכרו?

משה גפני: ישלמו לו שכר.

משה גפני: מה שהוא יעשה במסגרת המחקר, הוא בעצם יעשה עבודה על תיק ממשי שקיים במשרד שעליו מקבלים שכר.

משה גפני: התירוץ יהיה מחקר על תולדות המשפט הישראלי אחרי ימי המנדט, אבל בעצם הוא יעשה עבודה רגילה.

יוחנן פלסנר: יש הסכמה מלאה על דברים כאלה.

משה גפני: יקראו לזה מלגה והמלגה הזאת היא בעצם שכר.

משה גפני: מיכל, אני מתנצל על שקטעתי אותך באמצע דבריך, אבל את תכף תמשיכי.

משה גפני: אני בוועדה לא הסכמתי ואמרתי שיש למשל מלגות של מפעל הפיס שנותנים לסטודנטים ותאמרו שגם זה לא מוסד אקדמי.

משה גפני: אני טענתי טענות ונלחמתי נגד האוצר ולא נתתי.

נחמן שי: גם אמץ לוחם למשל.

משה גפני: נכון.

משה גפני: יש הרבה סעיפים שהם לא הקומבינה של משרד עורכי הדין שהזכרנו.

משה גפני: לכן לא הסכמתי לעשות את ההחרגה הזאת.

משה גפני: באה עכשיו הממשלה ואומרת: בסדר, אנחנו לא משנים את הפטור ממס על מלגות לסטודנטים וזה יישאר, אבל בוא נוריד את הקומבינות.

יעקב אדרי: איך?

משה גפני: עכשיו תסביר מיכל.

יואל חסון: כל זאת הייתה הקדמה לדבריה של מיכל?

יואל חסון: תראי מי עושה לך חימום.

יעקב אדרי: אני מציע שתקשיבו טוב כי זה נושא חשוב.

מיכל הנר דויטש: אנחנו קודם כל אומרים כאן ומצהירים שאין בתיקון הזה כדי לשנות מההסכמות אליהן הגענו עם המוסדות האקדמיים לגבי המלגות לגביהן היה ויכוח, בשלן באה הצעת החוק המקורית ולכן בא לעולם  סעיף 9(29) של פקודת מס הכנסה.

מיכל הנר דויטש: במערכת היחסים שלנו עם המוסדות להשכלה גבוהה ועם מוסדות המחקר, אנחנו לא משנים דבר אלא אנחנו ממשיכים ואומרים שמה מוגדר בתוך הפקודה ככזה שאינו תמורה ולפני התיקון הזה רשות המסים חשבה שזאת כן תמורה, אין שינוי.

יעקב אדרי: זה כולל מכללות?

יעקב אדרי: זה כולל הכל?

מיכל הנר דויטש: כולל את כל המוסדות להשכלה גבוהה ואת כל מוסדות המחקר.

משה גפני: הוא שאל אם זה כולל מכללות.

מיכל הנר דויטש: מוסד להשכלה גבוהה כפי שהוא מוגדר כאן לוקח מחוק המועצה להשכלה גבוהה את כל המכללות ועם זה אין בעיה.

משה גפני: אגב, זה כולל גם מכוני מחקר תורניים.

מיכל הנר דויטש: נכון.

יעקב אדרי: זה בסדר גמור.

יעקב אדרי: אנחנו תומכים בזה.

משה גפני: אבל זה כולל מכללות.

מיכל הנר דויטש: הסעיף הזה בא לטפל במלגות מאוד ספציפיות שהיה עליהן ויכוח האם ניתנת תמורה מצד הסטודנט או החוקר, כן או לא.

מיכל הנר דויטש: כל יתר המלגות אשר נמצאות בקבוצה של מלגות שניתנות בשל מצב סוציו אקונומי או עדה או הצטיינות או שהסטודנט לא עושה דבר כדי לקבלן, הוא לומד אבל לא מבקשים ממנו תמורה, נותן המלגה לא מבקש ממנו תמורה.

מיכל הנר דויטש: אם אדם מקבל מלגה בגלל שיש לו עיניים כחולות, זה כלל לא בבסיס המס.

מיכל הנר דויטש: זה כמו למצוא כסף ברחוב ואין בכך כדי להיכנס לתוך בסיס המס.

יעקב אדרי: זה פטור ממס.

מיכל הנר דויטש: זה לא פטור ממס.

מיכל הנר דויטש: זה בכלל לא בבסיס המס.

מיכל הנר דויטש: הוא לא צריך להיות פטור.

שלי יחימוביץ': זה כולל מלגת פרח?

מיכל הנר דויטש: כן.

מיכל הנר דויטש: לגבי פרח, אבל אני רוצה להבהיר באופן מפורש.

מיכל הנר דויטש: אני רוצה להסביר את מה שעשינו בתיקון הקודם.

מיכל הנר דויטש: ב-פרח היה חשש שלמרות שהעמדה הפרשנית של רשות המסים הייתה ש-פרח כלל לא נכנס לבסיס המס, אמרו שבגלל שניתן סוג של שירות, שזה שירות לקהילה, נבהיר במפורש בתוך התיקון שהשירות לקהילה לעולם לא ייחשב כתמורה .

מיכל הנר דויטש: לכן אנחנו אמרנו תמיד שהעמדה של רשות המסים הייתה שכל התיקון הזה בא רק לקבוצה שהייתה בתחום האפור.

מיכל הנר דויטש: לאף אחד כאן מבין חברי הוועדה שטיפלה בתיקון 175 לא הייתה מחלוקת שעוזר הוראה שהוא סטודנט שמקבל כסף, שיקראו לו איך שיקראו לו, מטעם המוסד שבו הוא לומד ועובד, לעולם זאת תיחשב הכנסת עבודה וזאת לא תהיה הכנסה פטורה.

מיכל הנר דויטש: מן הצד השני מלגה שאין בשלה תמורה מכל סוג שהוא – כלומר, מלגה שניתנת בשל מצב סוציו אקונומי, מלגת הצטיינות –

יוחנן פלסנר: מלגה לחוקר.

יעקב אדרי: אותו עוזר מחקר שאת מדברת עליו, הוא מקבל מלגה מהתאחדות עולי רומניה.

קריאה: מפעל הפיס.

מיכל הנר דויטש: התאחדות עולי רומניה או מפעל הפיס, מלגה שניתנת בשל הצטיינות או בשל מצב סוציו אקונומי או בשל עדה או בשל עיניו הכחולות, כלל אינה בבסיס המס ולא מהוה הכנסה.

יוחנן פלסנר: זה מה שאת אומרת, אבל זה לא כתוב בחוק.

יוחנן פלסנר: החוק הוא אחר לגמרי.

יוחנן פלסנר: החוק הוא גורף ואת אומרת משהו אחר.

יוחנן פלסנר: את כאן, אבל מחר יהיה מישהו אחר.

יואל חסון: את כאילו מנסה לטפל במשהו מאוד מצומצם.

מיכל הנר דויטש: עוד לא הגעתי לסעיף הרלוונטי.

מיכל הנר דויטש: פקודת מס הכנסה בנויה כך שלא כל מה שפטור – חייב.

מיכל הנר דויטש: פקודת מס הכנסה בנויה על תורת המקור.

מיכל הנר דויטש: כדי שתשלום כלשהו יהווה הכנסה, הוא צריך לעבור קודם כל את בסיס המס.

מיכל הנר דויטש: מה שלא עובר את בסיס המס בכלל, לא מגיע לסעיף הפטורים.

יוחנן פלסנר: אבל אם במקביל הוא עובד כמלצר, אז הוא כן מגיע לבסיס המס.

מיכל הנר דויטש: לא. סף המס.

מיכל הנר דויטש: זה סף המס וזה משהו אחר.

מיכל הנר דויטש: אדם שעובד כמלצר והוא מוצא כסף ברחוב, לא מצרף את הכנסתו שהוא מצב ברחוב להכנסתו.

יוחנן פלסנר: יש הבדל בין הנוסח לבין מה שהם אומרים.

יעקב אדרי: החוק לא אומר מה שהיא אומרת.

משה גפני: בישיבה הקודמת דיברנו בנושא של הוצאות האש"ל וכל מה שנלווה לעניין, שאם את אומרת את המילה הזאת, שזאת כוונת רשות המסים, אנחנו נתחיל לדבר גם על כוונות.

משה גפני: כוונת ועדת הכספים היא כזאת ולא נעשה שום חוק.

משה גפני: אם את מדברת על חקיקה, כוונת רשות המסים איננה רלוונטית מבחינתי.

יוחנן פלסנר: נכון.

משה גפני: מה שאת מביאה עכשיו, את אומרת שאחרי מלגה שניתנה, יבוא מאת מוסד לימוד ומחקר או מחקר במישרין או בעקיפין, ובמקום מוסד לימוד ומחקר, יבוא במוסד.

משה גפני: אני סטודנט.

משה גפני: אחרי שראיתי שתלמיד ישיבה, מקפחים אותו, אני סטודנט.

משה גפני: אני מקבל מלגה ממפעל הפיס שהוא לא מוסד מחקר על הצטיינות – על הצטיינות, זה ודאי לא אני אלא זה מישהו אחר – ועל פי מה שאת מבקשת שאנחנו נאשר בחוק, זה חייב מס.

יעקב אדרי: חד משמעית.

מיכל הנר דויטש: לא. רק במקור.

מיכל הנר דויטש: לפי פקודת מס הכנסה לא מגיעים לסעיף הפטורים לפני שעוברים את בסיס המס.

מיכל הנר דויטש: בדיוק כמו שאדם לפני סעיף 2(א) לפקודת מס הכנסה.

מיכל הנר דויטש: אני אתן דוגמה אחרת.

מיכל הנר דויטש: אדם הולך לקזינו, מהמר ומרוויח – לא פתח את פקודת מס הכנסה וחיפש פטור לרווח שלו.

מיכל הנר דויטש: למה?

מיכל הנר דויטש: בגלל שאין מקור.

משה גפני: כל הסיפור הזה מסובך בשבילי ואני הולך לפצל אותו מחוק ההסדרים.

משה גפני: העניין הזה מסובך.

יעקב אדרי: צודק.

יוחנן פלסנר: יש לך תמיכה מלאה ממני ומכל קדימה.

מיכל הנר דויטש: אני רוצה להוסיף עוד דבר אחד.

מיכל הנר דויטש: אני רוצה שתבינו מה קורה.

מיכל הנר דויטש: מה שמגיע לסעיף הפטורים עובר את בסיס המס.

מיכל הנר דויטש: מה שעובר את בסיס המס עלול להיות מחויב בביטוח לאומי.

מיכל הנר דויטש: אדם שיקבל מלגה ממוסד כזה עלול לקבל דרישה מביטוח לאומי.

מיכל הנר דויטש: העמדה אומרת שאנחנו פוטרים את מה שעבר את בסיס המס.

עופר מנירב: זה לא נכון.

משה גפני: חברי הכנסת יקבלו רשות דיבור.

משה גפני: אני לא בטוח שאני אתן את רשות הדיבור לאורחים.

משה גפני: אני הסתבכתי לגמרי עם כל העניין הזה.

משה גפני: אני לא בטוח שזה דחוף ושזה צריך להסתיים עד ה-31 בדצמבר.

משה גפני: אני אדבר אתכם בנפרד.

משה גפני: אני חושב שצריך לפצל את זה.

משה גפני: זה אי שם באמצע.

משה גפני: כוונותייך לטובה.

יוחנן פלסנר: ניסוחייך לרעה.

משה גפני: אני מכבד את עורכת הדין מיכל דויטש שהיא אישה מלומדת מאוד ואני לא זז מילימטר בלעדיה.

משה גפני: היא חייבת להסביר והיא עושה את מלאכתה נאמנה ואני סומך על הסבריה בשתי ידיים.

יעקב אדרי: הרב גפני, יש לי את מלוא ההערכה למיכל שמתמודדת כאן ברמה מקצועית ובחן רב מול כל הסוללה הזאת.

משה גפני: אל תתרגשי מהם.

משה גפני: הם כולם קדימה.

יוחנן פלסנר: זבולון אורלב בעקבות ההצבעה, יצטרף גם לקדימה.

משה גפני: זבולון, סליחה.

יעקב אדרי: אני שומע את הרב גפני בקשב רב והוא אומר דברים לעניין.

יעקב אדרי: אני גם שומע את היועצות המשפטיות – לא שומע כמו שאני מבין לפי המבטים – וגם הן לא שלמות עם העניין הזה.

יעקב אדרי: אני מציע קודם כל לא לאשר את זה בשום פנים ואופן וכי היועצות המשפטיות ישבו כדי שתבהירי את הנושא על מנת שנדע ונהיה מתואמים ומסונכרנים.

יעקב אדרי: איך שזה מוצג, יש בעיה גדולה מאוד בסיפור הזה.

יוחנן פלסנר: אדוני היושב ראש, אני מבקש להתייחס לא למלל – אתה בא מעולם של טקסט – אלא לטקסט של החוק הקיים ולטקסט של החוק המוצע ומכאן גם הבעייתיות שלו.

יוחנן פלסנר: אני אתחיל בשורה התחתונה.

יוחנן פלסנר: אני מקבל את העמדה שלך שצריך לפצל את החוק הזה.

יוחנן פלסנר: אני חושב שבגרסה הנוכחית שלו צריך לבטל אותו או לשנות אותו או להיכנס לדיון מעמיק.

יוחנן פלסנר: אין לי בעיה עם התכליות של מניעת קומבינות ומניעת תשלום שכר במסווה של מלגה.

יוחנן פלסנר: זאת תכלית ראויה ונכונה, ואני חושב שכל מי שבבניין הזה יכול לתמוך בה.

יוחנן פלסנר: החוק המקורי, חוק לתיקון פקודת מס הכנסה מספר 175, 2010, אומר: "מלגה שניתנת לסטודנט או לחוקר בתקופת לימודיו במוסד לימוד או מחקר עד לסכום התקרה".

יוחנן פלסנר: זה הפטור שקיים היום לפי החוק.

יוחנן פלסנר: סכום התקרה מוגדר כ-90 אלף שקלים.

יוחנן פלסנר: כבר בחוק הקיים מה שמעל 90 אלף שקלים לשנה, ממוסה.

יוחנן פלסנר: זה בחוק הקיים.

שגית אפיק: רק חוקר.

שגית אפיק: לא סטודנט.

יוחנן פלסנר: נכון.

יוחנן פלסנר: לגבי חוקר.

יוחנן פלסנר: התיקון שמוצע, מעבר לכל הדברים וההסברים, אומר מאת מוסד לימוד ומחקר במישרין או בעקיפין.

יוחנן פלסנר: מלגה שניתנת רק מאת מוסד לימוד ומחקר.

יוחנן פלסנר: כלומר, כל מה שמתקבל מגורם חיצוני, לפי ההצעה הקיימת, כל המלגות, כמובן גם לחוקרים וגם לסטודנטים, לא כלול בחוק הזה.

יוחנן פלסנר: לא מגבילים את זה למקומות עבודה, ליחסי עובד-מעביד, אלא כל מה שלא נופל בתוך "מאת מוסד לימוד ומחקר במישרין או בעקיפין", ונתתי את הדוגמאות האלה ויש עוד הרב מאוד דוגמאות, לא כלול בחוק הזה.

יוחנן פלסנר: כמו שאמרתי, לא הכניסו את העניין של עובד-מעביד וגם במצב של עובד-מעביד צריך למנוע קומבינות אבל אם מקום עבודה שולח מישהו שעבד קשה, מישהי שהלכה להיות מזכירה ואחרי ארבע שנים שלחו אותה ללמוד ובמקביל היא גם עובדת, לא כל דבר הוא קומבינה.

יוחנן פלסנר: היא מקבלת שכר ובמקביל הם מממנים את שכר הלימוד שלה.

יוחנן פלסנר: בכל מה שנוגע ליחסי עובד-מעביד, אני מוכן  להיכנס לדיון מעמיק כמו שאתה הצעת, כדי למנוע קומבינות, אבל דברים ראויים חשוב שיהיו.

יוחנן פלסנר: רוח החוק צריכה לקיים גם את מה שהממשלה אומרת.

יוחנן פלסנר: יש לי כאן את הדברים של צביקה האוזר, מזכיר הממשלה, שבסופו של דבר הביא את החוק, עם כל הכבוד לפקידה שמייצגת את עמדת הממשלה.

משה גפני: לא פקידה.

משה גפני: היא בכירה מאוד במערכת רשות המסים.

יוחנן פלסנר: את כופרת בהיותך פקידה מטעם הממשלה?

משה גפני: היא לא כופרת.

משה גפני: היא אישה מאמינה.

יוחנן פלסנר: אמר צביקה האוזר שכל סטודנט שמקבל את מה שמכונה מלגה של עד 90 אלף שקלים, לא ישלם שקל אחד.

יוחנן פלסנר: מי שיקבל מעל 90 אלף שקלים, על הסכום הנותר, ישלם 25 אחוזים.

יוחנן פלסנר: זה מה שאמר צביקה האוזר כשהוא הציג את החוק.

יוחנן פלסנר: עכשיו לשון החוק הנוכחית מביאה לכך שאנחנו תלויים בחסדים של רשות המסים.

יוחנן פלסנר: ירצו – ימסו.

אלכס מילר: יש הבדל בין להציג חוק בוועדת הכספים.

יוחנן פלסנר: אמר את זה מזכיר הממשלה.

יוחנן פלסנר: אם הוא רוצה, שיחזור בו.

יוחנן פלסנר: הוא עלה וייצג את עמדת הממשלה.

יוחנן פלסנר: אני הולך להגיש הסתייגות.

משה גפני: הסתייגות על מה?

יוחנן פלסנר: לחוק.

משה גפני: איזה חוק?

משה גפני: אני מפצל אותו.

יוחנן פלסנר: אם אתה תפצל, נתמוך בך וכבר אמרתי זאת בראשית דבריי.

יוחנן פלסנר: אם לא תפצל, אני מתכוון להגיש הסתייגות.

משה גפני: עולה בדעתך שאם אני לא מפצל, אני אביא את הנוסח הזה להצבעה?

יוחנן פלסנר: אני אגיש הסתייגות.

משה גפני: אתה לא תוכל להגיש הסתייגות כי אני לא אביא נוסח כזה.

יוחנן פלסנר: המטרה היא שההסתייגות תגרום לכך שהחוק יקיים בדיוק את מה שאמר צביקה האוזר.

יוחנן פלסנר: עכשיו אני הולך לדברים של שר האוצר יובל שטייניץ שאת מייצגת אותו.

משה גפני: איך צביקה האוזר קשור לעניין הזה?

יוחנן פלסנר: צביקה האוזר הציג את עמדת הממשלה.

יוחנן פלסנר: אמר שר האוצר יובל שטייניץ שזה סעיף שהושג בהסכמה בינינו לבין ועד ראשי האוניברסיטאות ובינינו לבין המועצה להשכלה גבוהה.

יוחנן פלסנר: באיזו מילה אני אציג את זה כדי לא להיות בוטה מדיי?

יוחנן פלסנר: אי דיוק מוחלט.

קריאה: תהיה בוטה.

יוחנן פלסנר: שקר.

יוחנן פלסנר: אדוני היושב ראש, יצאה הודעה באותו יום של ועד ראשי האוניברסיטאות ביחס לעמדת שר האוצר.

יוחנן פלסנר: אמר שר האוצר שזה סעיף שהושג בהסכמה בינינו לבין ועד ראשי האוניברסיטאות אבל ועד ראשי האוניברסיטאות באותו יום הוציא הכחשה ואמר שהם לא הסכימו לסעיף הזה והם מתנגדים.

יוחנן פלסנר: אני מבקש שנשמע גם את אודי ברזילי ואת היועצים המשפטיים שלהם.

משה גפני: אני מנהל את הישיבה.

יוחנן פלסנר: אני מבקש.

יוחנן פלסנר: אתה מחליט.

יוחנן פלסנר: אני מבקש שנשמע אותם בהמשך הדרך וכך נשמע את העמדה המקצועית שלהם.

משה גפני: כמה זמן אתה עוד צריך?

משה גפני: עוד חצי שעה?

יוחנן פלסנר: לא. שתי דקות.

יוחנן פלסנר: גם הם הבינו שאם המלגה היא לא של 3,000 או 5,000 שקלים לחודש אלא 15 אלף או 20 אלף שקלים לחודש, על התוספת משלמים מס.

יוחנן פלסנר: אדוני הרב גפני, אם אנחנו לא נלך על ההסתייגות לאור דבריו של האוזר, לכל הפחות נלך לפי הדברים של שר האוצר שלפי מה שאני מבין הוא השר שממונה על עורכת הדין דויטש והשר שממונה עליה אומר שזה אמור לחול לגבי מלגות של 15 או 20 אלף שקלים לחודש.

יוחנן פלסנר: אני רוצה לשאול האם דבריו של שר האוצר, כפי שאני מצטט, מקובלים עליך?

משה גפני: את לא עונה.

יוחנן פלסנר: אנחנו דורשים שהחוק שיובא יהיה כמו שהוא מתואר, אם צריך אותו כדי למנוע קומבינות ואני טוען שכבר בחוק הקיים כתוב עד 90 אלף שקלים ולכן לא צריך אלא צריך לבטל, כי אחרת צריך להגיש הסתייגות ברוח הדברים של שר האוצר ושל מזכיר הממשלה.

יוחנן פלסנר: אני רוצה לדעת האם את מוכנה להכניס ולאשר באופן מפורש בחקיקה את מה שאמרו בעל פה גם שר האוצר וגם מזכיר הממשלה או האם את מנהלת מדיניות שהיא נפרדת ממדיניות הממשלה.

משה גפני: תודה.

משה גפני: חבר הכנסת יואל חסון ואחריו חבר הכנסת זבולון אורלב.

יואל חסון: תודה אדוני היושב ראש.

יואל חסון: קודם כל, באופן באמת מדויק תיאר את השתלשלות הדברים חבר הכנסת פלסנר והיא באמת מבטאת את העמדה של כולנו לגבי הדרך בה כוונת החוק וכוונת הממשלה או כוונת גורמי הממשלה, כל קשר ביניהם מקרי בהחלט ולכן זה לא ברור.

יואל חסון: אני קודם כל רוצה לומר משהו ברמה העקרונית.

יואל חסון: יש כאן חוסר רגישות שאי אפשר להתעלם ממנו.

יואל חסון: מצד אחד באה הממשלה באותו זמן ופוגעת באופן לא שוויוני בסטודנטים, בהשכלה הגבוהה באופן נחרץ ביותר, ומצד שני רשות המסים מנהלת אג'נדה אחת נפרדת לחלוטין, אג'נדה שיכול להיות שמבחינה מקצועית – אני בטוח שמיכל יודעת מה היא רוצה, היא יודעת מה היא רוצה להשיג ואם זה היה תלוי בה - היא הייתה כבר עושה את זה מזמן.

יואל חסון: אז פתאום התעוררה הממשלה וראתה שמישהו כאן עושה משהו שהיא בכלל לא התכוונה וגם העיתוי לא כזה טוב כי הפעם נראה כאילו היא דופקת את כל הסטודנטים במדינת ישראל אבל לרשות המסים יש את המטרות שלה ויש לה את האינטרסים שלה.

יואל חסון: אז קם מזכיר הממשלה וקם שר האוצר וכל אחד מנסה להסביר אחרת ממה שמיכל רוצה לקבל.

יואל חסון: אני קודם כל שואל למה זה נכנס לחוק ההסדרים.

יואל חסון: רוצים לדון כאן בסוגיה מהותית?

יואל חסון: בסדר גמור, אבל למה עכשיו?

יואל חסון: למה בלחץ?

יואל חסון: אני שואל אותך מיכל, איזו משמעות תקציבית יש לדבר הזה?

יואל חסון: תגידי לי מה ההערכה התקציבית של זה.

יואל חסון: מה המשמעות של זה מבחינת סעיף תקציב ישיר?

יואל חסון: למה זה רלוונטי ולמר חשוב שזה יהיה בחוק ההסדרים?

יואל חסון: כמה זה שווה?

יואל חסון: כמה זה יכניס לקופת המדינה?

יואל חסון: את יודעת להעריך?

משה גפני: לא, אל תעני.

משה גפני: היא תענה בהמשך.

משה גפני: תרשמי את השאלות.

יואל חסון: אני הולך לישיבת הוועדה לביקורת המדינה.

משה גפני: היא תענה ואני אומר לך אחרי כן מה היא אמרה.

משה גפני: אני ישבתי קודם לבד בתקנות האש"ל, בנושאים של אנשים מסכנים שצריכים לקבל הוצאות ואתם לא הייתם כאן.

משה גפני: אתם באתם לנושא של המלגה לסטודנטים וזה בסדר גמור, אבל  חבר הכנסת פלסנר, אתה לא יכול להפריע לי.

משה גפני: לסטודנטים אני דואג.

אמנון כהן: יש גם מציעי חוק.

משה גפני: יוחנן, נתתי לך את הבמה.

משה גפני: אל תפריע ליואל חסון.

משה גפני: יש לנו עוד סדר יום ארוך ויש עוד הרבה דברים שצריך לטפל בהם.

יואל חסון: הוא לא הפריע לי אלא סייע לי.

יואל חסון: אני רוצה לומר לך מבחינת העניין הזה של הדחיפות, שאם רוצים לדון בסוגייה כזאת, אומרים שיש לקונה, אומרים שיש סכנה שיעשו כאן איזה תרגיל של מס, תרגיל ענק וגדול שיגזול כספים חשובים מהמדינה?

יואל חסון: בואו נטפל בזה.

יואל חסון: בוא נטפל בזה באמת, אבל למה בצורה הזאת?

יואל חסון: עצם העובדה שכאן אף אחד, כולל בממשלה, לא מסוגל לתת את הכותרת מה התוצאה הסופית של התקנה הזאת או של החוק הזה, מראה שהחוק הזה לא יכול להיות בתהליך הזה.

יוחנן פלסנר: הוא לא בשל.

יואל חסון: הוא לא יכול להיות בתהליך הזה וזה הרגע הגדול של ועדת הכספים.

משה גפני: זה לא הרגע הגדול.

משה גפני: זה רגע.

יואל חסון: יכול להיות שזה יהיה הרגע הגדול שלך בו אתה תיקח את הדבר הזה, תפצל אותו ותזיז אותו הצידה.

משה גפני: כבר אמרתי את זה.

אמנון כהן: אדוני היושב ראש, הם לא מבינים שאתה דואג לסטודנטים.

משה גפני: הם מבינים.

יוחנן פלסנר: אנחנו סומכים עליו.

משה גפני: אבל הם החליטו לקשור את צביקה האוזר ואת יובל שטייניץ.

משה גפני: אני לא יודע במה הם קשורים לעניין הזה.

יוחנן פלסנר: הם קשורים לגמרי.

יוחנן פלסנר: הם התבטאו בעניין הזה.

יואל חסון: אצל ז'בוטינסקי, אחד הקטעים החשובים שלו היא הכותרת של ה"ביום שירות".

יואל חסון: אני לא רוצה לתת לך את הכל, אבל אני מוכן להיות ביום שירות לרשותך.

יואל חסון: אנחנו נהיה אלה שסוחבים עבורך ועוזרים לך לסחוב את העגלה הזאת של הפיצול, לקחת את זה ולשים את זה בעגלה אחרת ולפצל את זה.

משה גפני: זאת אומרת אם אני אביא את זה להצבעה בוועדה, את הפיצול, סיעת קדימה תצביע בעד.

יואל חסון: אם תוציא את זה מחוק ההסדרים, אנחנו לחלוטין.

יוחנן פלסנר: סיעת קדימה תעניק לך ייפוי כוח.

משה גפני: אתם ממשיכים את המעשים הטובים שלכם מהקדנציה הקודמת.

משה גפני: אישרתם את חוק נהרי.

אמנון כהן: השאלה אם רק לגבי הסעיף הזה.

יואל חסון: אתה נותן שיפריעו לי?

יואל חסון: אני במעט הופעותיך  האיכותיות בוועדה לביקורת המדינה מגן עליך.

משה גפני: אתה צודק במאה אחוזים.

יואל חסון: אמרתי שלא ברורה התוצאה, מה שנאמר כאן לא מייצג את החוק, זה לא צריך להיות בחוק ההסדרים, ובגלל כל הדברים האלה קודם כל צריך להזיז את זה ולהסיר את זה, ואני תומך בך.

יואל חסון: אמרת את זה ואני יודע שכשאתה אומר דברים, אתה עומד בהם ואני מאמין שתעשה את זה.

יואל חסון: מצד שני אני אומר שיש גם עניין של חברה ישראלית.

יואל חסון: יש גם עניין של עיתוי.

יואל חסון: עזוב עכשיו ממשלה או לא ממשלה, אבל האם אתה קודם כל ככנסת כי בסוף זאת הכנסת ולא הממשלה, כי אם הכנסת לא תיתן, הממשלה לא תוכל.

יואל חסון: האם אנחנו ככנסת באים ומטילים כאן עכשיו עוד סימן שאלה בדבר הזה שנקרא השכלה גבוהה וסטודנטים?

יואל חסון: האם אנחנו באים עכשיו ופוגעים בסטודנטים באופן שאף אחד לא יבין מה תהיה התוצאה, אף אחד לא יבין האם זה פוגע ואיך זה פוגע?

יואל חסון: רוצים לעשות כאן טריק?

יואל חסון: אנחנו בעד שלא יהיו כאן טריקים.

יואל חסון: רוצים לתקן לקונה?

יואל חסון: אנחנו בעד לתקן לקונה.

יואל חסון: רוצים לפגוע בסטודנטים?

יואל חסון: אנחנו לא ניתן.

יואל חסון: לכן אדוני היושב ראש, יישר כוח על דעתך לפצל את זה מחוק ההסדרים ואז נדון בזה.

יוחנן פלסנר: גם לגבי החוקרים.

יוחנן פלסנר: למה שיפגעו בחוקרים?

יוחנן פלסנר: אחרי כן מדברים על בריחת מוחות.

יוחנן פלסנר: לשיטתך גם החוקרים זה קומבינה?

משה גפני: יוחנן, אתה מפריע לאחרים.

משה גפני: חבר הכנסת זבולון אורלב.

יוחנן פלסנר: יצא קצפי.

זבולון אורלב: תודה רבה אדוני היושב ראש.

זבולון אורלב: כמי שעוסק שנים לא מעטות בתחום ההשכלה הגבוהה, אני אומר שממש נשגב מבינתי למה צריך לעשות את ההבחנה לגבי מי שנותן את המלגה.

זבולון אורלב: מה ההבחנה הזאת?

זבולון אורלב: מה זה משנה?

זבולון אורלב: זה משנה מי מקבל ולאיזה מטרה.

זבולון אורלב: זה הקריטריון היחידי.

זבולון אורלב: אם המלגה מגיעה ממקור זה או ממקור אחר, זה לא משנה.

זבולון אורלב: אם נקודת המבט היא שמדינת ישראל רוצה יותר סטודנטים מצטיינים, היא רוצה יותר חוקרים, הדבר קשור מאוד בכל סוגיית המלגות.

זבולון אורלב: זה לא שמדינת ישראל היא מצטיינת בהעברות התקציביות שלה למועצה להשכלה גבוהה.

זבולון אורלב: אמנם השנה יש תיקון בתקציב ההשכלה הגבוהה וזה תיקון חשוב להשכלה הגבוהה, ואני מברך את הממשלה על המהלך הזה שהוא מהלך חשוב מאוד.

זבולון אורלב: מדובר בתוכנית רב שנתית במסגרתה יתווספו להשכלה הגבוהה סכומים לא מעטים, אבל כל זה עדיין לא נוגע לסטודנט ועדיין אנחנו מפגרים מאוד.

זבולון אורלב: אני לא מבין את ההבחנה.

זבולון אורלב: זאת הבחנה שהיא בבסיס הרציונאלי שלה לא נכונה.

זבולון אורלב: אם יש ניצול לרעה, בואו נטפל במקור.

זבולון אורלב: אגב, לפי דעתי גם בחוק הקיים.

זבולון אורלב: אם מישהו נותן מלגה ולדעת רשות המסים זאת לא מלגה אלא זה ניצול לרעה, תגבו ממנו מס.

זבולון אורלב: אם מישהו כאן עושה קומבינות, תאשימו אותו אבל למה לפגוע בסטודנטים?

זבולון אורלב: למה לפגוע בחוקרים?

זבולון אורלב: אגב, זאת לא פגיעה בחוקרים אלא זאת פגיעה בנו.

זבולון אורלב: מדינת ישראל בנויה על איכות כוח האדם שלה וזאת לא פגיעה פרטנית במשה, ביצחק או בדפנה אלא זאת פגיעה בעולם המחקר ובעולם ההצטיינות האקדמי.

זבולון אורלב: לכן אני חושב שההבחנה לכתחילה היא פסולה וצודק היושב ראש.

זבולון אורלב: אם יש בעיה של ניצול לרעה, בואו נפצל ונדון בדבר הזה.

זבולון אורלב: לנו אין שום כוונה – ואני בטוח שגם למערכת ההשכלה הגבוהה – ואין שום רצון שתחת השם של השכלה גבוהה, תחת קידום המחקר המדעי ותחת קידום הצטיינות אקדמית, מישהו ינצל את הדבר הזה לרעה ויתחמק מתשלום מסים.

זבולון אורלב: אין זאת כוונתנו.

זבולון אורלב: אפשר לפצל את הנושא הזה מהחוק.

זבולון אורלב: טעיתם כאן בכותרת.

זבולון אורלב: זה לא תיקון אלא זה קלקול.

זבולון אורלב: זה לא תיקון אלא זה קלקול המערכת הזאת.

זבולון אורלב: לכן אני מציע לכם שגם אחרי הפיצול תתייעצו עוד הפעם ותקיימו התייעצות יותר רחבה, ואני מוכן לעזור בזה כי אני תומך מאוד בהשכלה הגבוהה אבל מתנגד התנגדות נחרצת לקומבינות ולניצול לרעה.

זבולון אורלב: תתייעצו עם אנשים שקצת בקיאים בזה.

זבולון אורלב: כשנבוא לדון בזה בהכנה לקריאה שנייה ושלישית, נהיה עם דברים שהם יותר מבושלים וקצת יותר נכונים.

משה גפני: תודה רבה.

משה גפני: חברת הכנסת רונית תירוש ואחריה חבר הכנסת אלכס מילר.

משה גפני: אחרי חבר הכנסת מילר, נחמן שי.

משה גפני: אחרי נחמן שי, בילסקי.

רונית תירוש: תודה אדוני היושב ראש.

רונית תירוש: אני אהיה קצרה.

רונית תירוש: אני רוצה להזכיר לכם שהחוק הוא חוק של אלכס מילר ושלי.

אמנון כהן: איזה חוק?

רונית תירוש: החוק המדובר בדבר אי מיסוי מלגות לסטודנטים.

אמנון כהן: אנחנו אישרנו את זה בוועדת הכספים.

רונית תירוש: חוק של חבר הכנסת מילר ושלי.

רונית תירוש: במשך שתי קדנציות עמלנו על זה.

משה גפני: עם כל הכבוד לך.

רונית תירוש: אתה זה שפתרת את הבעיה.

משה גפני: בסדר.

משה גפני: אני אמרתי קודם, את לא היית, שמה שקרה בממשלה הזאת זה שמונה יושב ראש ועדת כספים, שזה עבדכם הנאמן, שהעביר את החוק.

משה גפני: הבעיה שבהודעות של דובר קדימה זה לא מופיע.

רונית תירוש: אני אומרת שעמלנו על זה במשך שתי קדנציות ולשמחתי הרבה אתה פתרת את הבעיה ולא נתת לסאגה הזאת להימשך קדנציה נוספת.

רונית תירוש: למה קדימה לא נשארת לגבות אותי?

משה גפני: יוחנן פלסנר הולך להוציא הודעה לעיתונות שיושב ראש ועדת הכספים נגד הסטודנטים.

רונית תירוש: עת הייתי מנכ"לית משרד החינוך הופנו אלי תלונות של סטודנטים.

רונית תירוש: דוקטור טלי ירון אלדר הייתה נציבת מס הכנסה והיו לנו חילוקי דעות קשים מאוד לגבי הנושא הזה.

רונית תירוש: היא בשום פנים לא הסכימה לעשות את מה שבסוף הושג דרך הצעת החוק הזאת או החוק הזה והיה שיג ושיח ארוך וממושך עם אנשי המועצה להשכלה גבוהה וה-ות"ת.

רונית תירוש: אנחנו יודעים למה התכוונו ואני אומר את זה במלים פשוטות.

רונית תירוש: חיינו בשלום עם זה שהנוסח המקורי עבר ואם יש בו איזה שהן תקלות, אין לי שום בעיה לתקן אותן בניגוד להתלהמות שאולי נשמעה קודם לכן.

רונית תירוש: גם ההתלהמות שנשמעה קודם לכן, כוונתה אחת: כל סטודנט וסטודנטית באשר הם, אם הם מקבלים מלגה שעוברת את סף המס – אנחנו לא מדברים על מה שלא מגיע לסף המס כי הוא ממילא פטור – ואני לא עושה כאן הבחנה בין חוקר לסטודנט, כל מלגה שעוברת את בסיס המס, כל מלגה כזאת, בהינתן שהיא ניתנת לסטודנט ולסטודנטית כדי להקל על חייהם, כדי שיוכלו להתקיים בכבוד וללמוד בשקט, זה מה שרצינו.

רונית תירוש: אם יש מי מהמוסדות בחוץ שעלולים לפרש את הנוסח הזה ולעקוף את רשות המסים ולתת את זה במסווה כך שזה במקום שכר, תמצאו את הנוסח הנכון ותביאו אותו לאישור, ואני אתן את ידי לנוסח מתקן.

רונית תירוש: אני מניחה שגם חברי, חבר הכנסת מילר, ותכף הוא יתייחס, יסכים לאותו הדבר.

זבולון אורלב: לא חשוב מי המקור.

רונית תירוש: לא חשוב מי המקור.

רונית תירוש: אנחנו רואים את טובת הסטודנט ולא את האוניברסיטאות.

רונית תירוש: אני זוכרת שהיה חשש כבד שהאוניברסיטה, גם היא תעשה איזו מניפולציה ובמקום לתת שכר לעובד הוראה שמתרגל, היא תקרא לזה מלגה.

רונית תירוש: גם שם לא נתנו את ידינו והיה ויכוח.

רונית תירוש: אם הדברים ברורים במהותם וטובת הסטודנט היא לנגד עינינו, אני לא מצויה לא בניסוחים של בסיס מס, של סף מס, ביטוח לאומי וכולי.

רונית תירוש: אגב, ביטוח לאומי משלם כל סטודנט גם אם הוא לא עובד.

רונית תירוש: אני אומרת שכל ניסוח כזה, אני חושבת שהוא ראוי ואנחנו נסכים לו.

רונית תירוש: אני גם לוקחת על עצמי להרגיע את קדימה ולהסביר לה שהניסוח, התיקון המחודש שיובא, הניסוח המחודש, רואה לנגד עיניו את טובת הסטודנט שהרי קדימה חרתה על דגלה את טובת הסטודנטים, בניגוד לממשלה.

רונית תירוש: חבל לי, כי חבר הכנסת מילר רואה בוודאי ובוודאי את טובת הסטודנטים ואין לו שום כוונה לפגוע בהם.

אמנון כהן: הוא בממשלה.

רונית תירוש: הוא בממשלה.

רונית תירוש: אני אומרת בציניות את מה שאמרתי קודם וזה מכעיס אותי.

רונית תירוש: אדוני היושב ראש, אם תמצאו עכשיו נוסח כזה, נביא אותו כבר להצבעה.

רונית תירוש: אם לא, אני כן מציעה לפצל את זה ולדון בזה בנחת כי הרי כולנו רוצים את אותו הדבר.

אלכס מילר: ראשית, אני מאוד שמח לראות כאן כל כך הרבה אנשים שהיום זועקים למען הסטודנטים, אבל צר לי שלא ראיתי אותם במשך שתי קדנציות כאשר החוק הזה רץ בוועדת הכספים.

אלכס מילר: אפשר לראות את כל הפרוטוקולים.

אלכס מילר: חבר הכנסת פלסנר היה חבר כנסת גם בקדנציה הקודמת ונראה אם תמצאו לי ישיבה אחת או שתיים שהוא השתתף בה.

אלכס מילר: חצי ממציע הצעת החוק היום הם שרים ואני בטוח שאף אחד מהם לא היה מצפה לראות שהממשלה באה ומבטלת להם את החוק.

אלכס מילר: בסופו של דבר צריך לראות גם את הרציונאל.

שלי יחימוביץ': אתה לא מתכוון לחברי ועדת הכספים הקבועים שיושבים כאן.

אלכס מילר: לא.

שלי יחימוביץ': לא באנו לגזור קופונים.

אלכס מילר: לא.  אמרתי למי אני מתכוון.

משה גפני: הוא התייחס ספציפית.

משה גפני: דרך אגב, הוא מאוד צודק בעניין הזה.

אלכס מילר: אני רואה חשיבות ויש כמה דברים שעומדים בפניי שלדעתי חשוב מאוד לטפל בהם.

אלכס מילר: קודם כל, אני נלחמתי ואני אמשיך להיאבק בכל דרך כאשר באים ומנצלים סטודנטים כדי לקבל תמורה מהם ולתפוס על זה טרמפ.

אלכס מילר: כל אותם הגופים  מצאו דרך לנצל את החוק כדי לבוא ולקבל החזר ממשלמי המסים על משהו שלא מגיע להם, אני נגד זה ואם החוק שלנו גרם לפרצה, יש לסגור את הפרצה הזאת.

אלכס מילר: אני כן רוצה שתהיה כאן הבהרה.

אלכס מילר: כאשר הנושא הזה נדון בצורה רצינית לפני שהוגש בחוק ההסדרים, היה משא ומתן עם המועצה להשכלה גבוהה.

משה גפני: אמנון, אל תצא.

משה גפני: אני כנראה אצביע על פיצול.

משה גפני: אם יוותרו על רשות הדיבור, אני מצביע.

משה גפני: אלכס מילר הביא את החוק, רונית תירוש הביאה את החוק, נלחמו על זה שנים, זה הגיע אל הוועדה, אישרנו את זה בוועדה ועכשיו צריך לבלבל אתנו עם העניין כדי שלדובר קדימה תהיה אפשרות להוציא הודעות לעיתונות נגדי.

נחמן שי: פעם אחת אני רוצה לדעת מתי אתה מדבר ברצינות.

משה גפני: לא תדע.

שלי יחימוביץ': עכשיו הוא מתכוון ברצינות.

משה גפני: אפילו שאני עושה את זה בחיוך, אבל אני מתכוון ברצינות.

זאב בילסקי: זה גובל בלשון הרע מה שאמר אדוני היושב ראש.

זאב בילסקי: לפי החפץ חיים זה נופל בין לשון הרע לבין אבק לשון הרע.

זאב בילסקי: בעל הדבר אינו כאן.

זאב בילסקי: הוא רוצה לעזור ולסייע.

שלי יחימוביץ': הנאומים הפרוגרמטיים על ההשכלה הגבוהה לא הרשימו אותך?

אלכס מילר: לפחות שיבינו מה זה בסיס המס.

אלכס מילר: אנחנו בישיבת ועדת הכספים שהיא ועדה מקצועית.

אלכס מילר: אנשים שיושבים כאן מבינים את המושגים הכלכליים.

אלכס מילר: לבוא ולשנות את כל מדיניות המס של מדינת ישראל בגלל שחבר הכנסת פלסנר לא כל כך בקיא בזה, כי הוא מדבר בהתלהמות באופן כללי, אין לי בעיה.

יוחנן פלסנר: אתה מדבר בהיעדרי.

אלכס מילר: כי אתה יצאת.

אלכס מילר: אתה דיברת כאן הרבה, אז תישאר ותקשיב לדברים של החברים.

משה גפני: לפחות תקשיב למציעי החוק.

אלכס מילר: אדוני היושב ראש, אין לי שום בעיה אם באמת יש צדק בדברים של אלה שדיברו שיש בעיה בנוסח וכי צריך לתקן אותו.

אלכס מילר: מבחינתי חשוב לי לשמוע שאין צבירה מבחינת הסכום של אותו אדם שמקבל מלגה בתמורה לעבודתו, שאלה לא שני דברים שבסופו של דבר יצטברו.

אלכס מילר: אם כמו שנאמר אני מקבל מלגה שהיא קצת גבוהה כמו מלגת פרח, אלה לא המלגות של אלף שקלים בשנה אלא מלגה בסכום של אלף-אלפיים שקלים בחודש, ובמקביל אני עובד, שזה לא יצטבר ואז יצטרכו לשלם מס.

אלכס מילר: אם תהיה הבהרה בנושא הזה, אם תהיה הבהרה לכך שכל אותם הגופים שנותנים – ואני מכיר מעט מאוד גופים חיצוניים שנותנים מלגה חודשית בגובה של בסיס המס – אם תהיה הבהרה בכל הנושאים האלה והפרצה תיסגר כך שהסטודנט לא ינוצל, אין לי שום בעיה לתמוך.

נחמן שי: אני לא אתלהם.

נחמן שי: לצערי לא הייתי בכנסת הקודמת, כך שאני לא מכיר את כל ההיסטוריה של הנושא הזה אלא אני חי אותו רק מהחודשים האחרונים.

נחמן שי: אני מתרשם שמשהו זז בעמדה של רשות המסים ואולי בעקבות התגובה הציבורית הסוערת שהייתה כאן והם כבר חושבים קצת אחרת.

נחמן שי: לכן אני חושב שהכיוון שאתה מדבר עליו אדוני היושב ראש, להפריד את זה ולהעניק לזה את המשקל והדיון הנכונים, הוא באמת הכיוון הנכון.

נחמן שי: אני מצטרף לדבריו של זבולון אורלב.

נחמן שי: צריך לשמור על הציבור הזה, צריך לחפש  דרך שהוא לא ייפגע.

נחמן שי: אם יהיו התחכמויות, עדיין לא מדובר בסכומי כסף שמזעזעים את תקציב המדינה, אבל צריכים לשמור על המקור הזה של המלגות ולתת לסטודנטים תנאי לימודים הכי טובים שאפשר.

נחמן שי: לכן הרעיון להפריד ולדון בזה בנפרד, בעיניי הוא רעיון טוב.

נחמן שי: תודה רבה.

מרינה סולודקין: אני הצגתי הסתייגות בנושא הזה לתקציב 2011 ו-2012.

מרינה סולודקין: עכשיו אני מבינה שיש החלטה אחרת שהיא מאוד נכונה, לפצל את החוק.

מרינה סולודקין: אני רוצה לומר דבר אחד כללי.

מרינה סולודקין: אם יש גירעון, אם יש קשיים כלכליים, קודם כל אנחנו צריכים ללכת על בטוח.

מרינה סולודקין: אין לכם כסף?

מרינה סולודקין: תחשבו בהשוואה למדינות מפותחות איזה מסים אין לנו.

מרינה סולודקין: אין לנו מס על ירושות גדולות מה שהיה במדינת ישראל עד 1981, כאשר ירושות בסכום של יותר מ-10 מיליון שקלים מביאים מעל מיליארד וחצי שקלים בשנה.

שלי יחימוביץ': שני מיליארד שקלים.

מרינה סולודקין: אמרתי מיליארד וחצי כי אני צנועה.

מרינה סולודקין: אם כן, קודם כל מיסוי עשירים ואחר כך נחשוב אם תהיה אפוקליפסה, גם על מסים לסטודנטים.

זאב בילסקי: כבר הכל נאמר.

זאב בילסקי: באמת, צדיקים מלאכתם נעשית על ידי אחרים וחבר הכנסת זבולון אורלב הוא אחד מאלה.

זאב בילסקי: הוא הצדיק והרבה מהמלאכה שלי נעשית על ידו.

זאב בילסקי: חשבתי אולי לומר משהו מפרשת השבוע.

אמנון כהן: כן, זה חשוב.

זאב בילסקי: פרשת וישלח.

אלכס מילר: יש לך מזל שהחוק הזה פוצל.

אלכס מילר: יש לך מזל שאני חוקקתי את החוק.

זאב בילסקי: אלכס, מה קרה לך?

זאב בילסקי: דברי  חכמים בנחת נשמעים.

זאב בילסקי: אתה צריך להבין אותנו באופוזיציה.

זאב בילסקי: אין לנו הרבה אפשרויות.

זאב בילסקי: אתה התמנית ליושב ראש ועדה, אתה מקדם דברים, אבל אנחנו, מה יש לנו?

זאב בילסקי: כאן אומרים מילה, שם אומרים מילה, וזה חלקנו.

זאב בילסקי: תן לנו קצת חיוך ונמשיך הלאה.

אלכס מילר: אני מחייך על כל דבר שהוא מצחיק.

זאב בילסקי: אפילו אם זה לא מצחיק.

זאב בילסקי: אתה צריך לתת לנו בנפיט אוף זה דאוט, כך אומרים באנגלית.

זאב בילסקי: האופוזיציה באה, עושה, אומרת.

זאב בילסקי: עוד שעה אתה תבוא, תהיה הצבעה, מי בעד, מי נגד, הכל נגמר והולכים הביתה.

זאב בילסקי: כל החיים הציבוריים שלי לא נחלתי כל כך הרבה הפסדים כמו כאן בחודש אחד.

זאב בילסקי: אתה צריך להתחשב בזה.

זאב בילסקי: גם אם אני אציע הצעת חוק שעכשיו השמש זורחת, ועדת השרים תפסול את זה.

זבולון אורלב: אתה צודק.

זבולון אורלב: יש ערפל.

נחמן שי: שמתי לב שבשיטה הזאת העברת כמה הצעות חוק.

זאב בילסקי: לפרשת השבוע, פרשת וישלח.

זאב בילסקי: וישלח יעקב מלאכים אל עשו אחיו.

אמנון כהן: אל עשו אחיו, ארצה שעיר שדה אדום.

זאב בילסקי: עליך אני לא יכול, אבל במידת הצניעות שלי, מלאכים הם בדרך כלל שליחים.

זאב בילסקי: במקרה הזה רש"י מפרש ואומר: מלאכים הם מלאכים.

זאב בילסקי: ממש שולח מלאכים.

זאב בילסקי: הוא גם שומע שעשו מחכה לו עם 400 אנשים, הוא נערך, מחלק לשלושה חלקים, אם זה יינגף יהיו השניים האחרים, אבל הוא פונה אל הקדוש ברוך הוא ואומר לו: הצילני נא מיד אחי, מיד עשו.

אמנון כהן: כי ירא אנכי אותו פן יבוא והכני אם על בנים.

זאב בילסקי: דווקא יצא לי לדבר כשאתה יושב ראש הישיבה.

זאב בילסקי: יישר כוח.

זאב בילסקי: אני אומר שכאן אולי באמת נשלח מלאכים והם יבקשו מהאוצר כדי שקצת ירד לנו מהעניין הזה.

זאב בילסקי: נפצל אותו ובשכל טוב.

אמנון כהן: ההישג לא יהיה שלך אחר כך.

אמנון כהן: אנחנו רוצים שההישג יהיה של קדימה.

זאב בילסקי: ההישג יהיה של קדימה, ללא ספק.

יוחנן פלסנר: לעם ישראל יהיה הישג.

אמנון כהן: בנושא הקודם של האש"ל לא באת.

אמנון כהן: זה היה נושא לא פחות חשוב.

יוחנן פלסנר: אני מברך על העבודה החשובה שעשית בעניין הזה.

זאב בילסקי: אדוני היושב ראש, שיירשם בפרוטוקול שסיעת קדימה מברכת את חבר הכנסת אלכס מילר על השנים שהוא טרח.

אמנון כהן: וחברת הכנסת רונית תירוש.

זאב בילסקי: למען הסטודנטים יחד עם רונית תירוש.

זאב בילסקי: אנחנו מבקשים להודות לו בשם הסטודנטים.

זאב בילסקי: אנחנו באנו לחזק אותו במלחמתו הצודקת.

זאב בילסקי: תודה רבה.

אמנון כהן: חבר הכנסת אורון, רצית לומר משפט.

חיים אורון: לא. אני לא רוצה להשתתף במושב הליצים הזה.

חיים אורון: כולם יודעים במה מדובר, כולם ידעו במה מדובר.

חיים אורון: לפני שלושה חודשים ידעו שצריך לעשות את התיקון הזה, הסכימו לו בעלי העניין, ישבתי כאן והתיקון הוא לא בדיוק מה שהוסכם ולכן צריך לתקן את התיקון.

חיים אורון: כל השאר, זאת פוליטיקה מסוג אחר שמי שרוצה, שיעשה אותה.

חיים אורון: גם מי שחימם את הסטודנטים לפני שבועיים, עשה את זה.

חיים אורון: החלטתי לא לדבר ובסוף יצא לי.

אמנון כהן: יישר כוח.

אמנון כהן: מישהו מהגופים רוצה להתייחס?

חיים אורון: יש לי רק הצעה אחת.

אמנון כהן: לפצל?

חיים אורון: אני הולך עם הקואליציה בכל דבר.

חיים אורון: אני מציע ששגית תציע נוסח שמכסה את כל מה שאמרנו ואמרנו מהתחלה שמלגה, כשמה - כן.

חיים אורון: שכר מוסווה – לא.

חיים אורון: את זה תכתבי בחוק וזה יעבור.

אהוד ברזילי: אני מדבר בשם האוניברסיטאות, בשם ור"ה, ואני רוצה לספר לכם שלפני הרבה שנים דיברו כאן על פקידים.

אהוד ברזילי: היו פקידים אחרים במס הכנסה.

אהוד ברזילי: אני הייתי אחד הפקידים האלה במס הכנסה, הייתי היועץ המשפטי של מס הכנסה, ואז לא הייתה בעיה משום שאנחנו במס הכנסה חשבנו אז שמלגות בכלל לא חייבות במס.

אהוד ברזילי: לא היה צורך בכל הסעיפים האלה ובכל הפטורים האלה כי מלגות לא חייבות במס וזאת עמדתי עד היום.

אהוד ברזילי: הייתה עמדתי כיועץ משפטי של מס הכנסה וזו עמדתי גם היום.

אהוד ברזילי: אלא מה, התחלפו האנשים.

אהוד ברזילי: אנשים חדשים באו והחליטו שזה כן עובר את סף המס.

אהוד ברזילי: דיברו כאן קודם על סף מס, דיברו כאן על האם זה עובר את בסיס המס, אבל פעם זה לא עבר את בסיס המס.

אהוד ברזילי: היום כאילו זה עובר את בסיס המס ויש היום שומות פתוחות, ואני מנהל היום תיקים לאוניברסיטה העברית בסכום של מיליוני שקלים, של חיוב במס לאוניברסיטה בגין מלגות.

אהוד ברזילי: התיקים האלה עדיין תלויים ועומדים ואף אחד לא מבטל אותם.

אהוד ברזילי: היום באים בהצעת חוק שהיא לא נדרשת לחלוטין והתיקון לא נדרש.

אהוד ברזילי: אי אפשר להשתמש לרעה בחוק הזה.

אהוד ברזילי: החוק כמו שהוא כתוב, הוא מנוסח היטב.

משה גפני: חבר הכנסת פלסנר, אם אתה חושב להשתלט על הדיון, תעשה לי טובה, עם כל הכבוד, את הפוליטיקה שלך תעשה במקום אחר.

משה גפני: ועדת הכספים היא ועדה מקצועית ואני אמרתי בתחילת הדיון שאני סבור שצריך לפצל את זה ואני תכף אסביר את דבריי.

משה גפני: עם כל הכבוד לך, אתה אפילו לא מכיר את סעיפי החוק ולא היית כאן בדיונים על החוק עצמו עת היטיבו עם הסטודנטים.

משה גפני: אתה לא מכיר ולא היית כאן.

משה גפני: הוועדה היא ועדה מקצועית ואני יוצא החוצה כי אני רוצה לקדם את המטרות של הסטודנטים.

משה גפני: אני לא ארשום בפרוטוקול את מה שאני מדבר עם אנשי רשות המסים ואני לא תוקף את אנשי רשות המסים כי כוונתם בחוק הזה היא נכונה  וגם הסטודנטים הסכימו.

משה גפני: אני ישבתי גם עם הסטודנטים והם הסכימו עם העיקרון הזה.

משה גפני: תכף אני אומר את דבריי.

משה גפני: רואה חשבון ברזילי, בבקשה, היו שהנושא לא עומד להידון, תקצר.

אהוד ברזילי: אני אקצר.

אהוד ברזילי: אתה יודע שאני תמיד מקצר, אדוני.

אהוד ברזילי: התחלתי לספר שהיו אנשים אחרים פעם במס הכנס ואדוני זוכר שגם אני ישבתי לצדו וגם אני הייתי פקיד.

אהוד ברזילי: כשאני הייתי יועץ משפטי של מס הכנסה, אדוני, מלגות לא נכנסו לבסיס המס בכלל.

אהוד ברזילי: אלא מה קרה?

אהוד ברזילי: התחלפו האנשים ויש היום אנשים חדשים, ופתאום מלגות נכנסות לבסיס המס ופתאום צריך פטורים למלגות, מה שפעם לא היה צריך.

אהוד ברזילי: פתאום אנחנו נדרשים לנהל תיקים בבתי משפט כאשר האוניברסיטאות נתבעות לשלם מיליוני שקלים על מלגות שהן שילמו שלא חייבות במס.

אהוד ברזילי: החוק כמו שהוא קיים אדוני, חוקק בספר החוקים, הוא חוק ראוי, הוא חוק נכון ולא צריך לתקן אותו כלל ועיקר.

אהוד ברזילי: אי אפשר להשתמש בו לרעה.

יעקב אדרי: לא הבנתי מה הטענות שלכם.

אהוד ברזילי: לא צריך לתקן את החוק.

זבולון אורלב: הדיון הוא לא לגופו.

זבולון אורלב: הולכים לפצל את החוק.

אהוד ברזילי: המלגות אינן חייבות במס.

אהוד ברזילי: אם מישהו ממס הכנסה חושב שהן חייבות במס, היום הן פטורות ממס.

אהוד ברזילי: היום בא מס הכנסה לכרסם בפטור ואין צורך בכך.

אהוד ברזילי: אין צורך בכרסום של הפטור בעיקר מכמה טעמים.

אהוד ברזילי: קודם כל, החוק כתוב היטב וההגדרות ברורות לתמורה.

אהוד ברזילי: אם מישהו רוצה לתת תמורה בעקיפין באמצעות מלגה, החוק לא פוטר אותו כבר היום ולא פטר אותו גם אז.

אהוד ברזילי: גם אנחנו אז, בזמנו, במס הכנסה, אם מישהו היה עושה תרגילים, מיסינו אותו אבל לא מיסינו מלגות.

אהוד ברזילי: לא צריך לתקן.

אהוד ברזילי: אם קרנות נותנות היום כסף לסטודנטים כמלגות, כל הסיפור היום של להשמיט אותם הוא טעות, כי יבואו אנשים חדשים, כמו שבאו אנשים חדשים, ויאמרו שאם זה בא מהאוניברסיטה, זה נכנס לבסיס המס.

אהוד ברזילי: אני לא יודע איך, אבל זה פטור.

אהוד ברזילי: אם זה בא מקרן, אומרים לנו היום שזה לא נכנס לבסיס המס.

אהוד ברזילי: יבואו אנשים חדשים ויאמרו שכן נכנס לבסיס המס ופתאום לא פטור.

משה גפני: תודה.

משה גפני: אני רוצה לעצור כאן את הדיון ולומר כדלהלן.

משה גפני: רשות המסים עושה את מלאכתה נאמנה.

משה גפני: רשות המסים הודיעה שלפי דעתה מלגות של סטודנטים חייבות במס.

משה גפני: בעקבות כך בא המחוקק, במקרה הזה חבר הכנסת אלכס מילר וחברת הכנסת רונית תירוש, והציע הצעת חוק שאומרת, על מנת להבהיר מעל לכל ספק שמלגות לסטודנטים אינן חייבות במס.

משה גפני: זה הגיע לוועדה.

משה גפני: זה נמשך הרבה מאוד זמן עד שזה הגיע לשולחני ואני החלטתי לקדם את החוק ולסיים אותו.

משה גפני: בוויכוח שהיה לנו על דבר שיש הסכמה מקיר לקיר, לא לנצל את החוק של רונית תירוש ושל אלכס מילר, שהיום זה בספר החוקים, לצורך בריחה מתשלום מס על דבר שהוא מחויב מס.

משה גפני: אומרת רשות המסים, בצדק מבחינתה, שהיא צריכה את העניין הזה להחריג מהחוק עצמו שהם מסכימים לו.

משה גפני: מלגות של סטודנטים לא חייבות במס והם גם לא רוצים לתקן את זה ולא רוצים לשנות את זה.

משה גפני: הם רוצים לתקן את העוול שעלול להיגרם כתוצאה מהעניין.

משה גפני: אני, כאשר החוק הזה נחקק, לא הסכמתי, ואמרתי את זה קודם.

משה גפני: אני סבור שצריך לתקן את החוק וצריך לתקן אותו בהסכמה ולעשות אותו באופן מסודר כפי שרשות המסים מבקשת.

משה גפני: צריך לעשות אותו בנוסח מדויק כפי שכולנו מסכימים לו.

משה גפני: לכן אני חשוב שתוך כדי דיון על חוק ההתייעלות הכלכלית, זה לא דבר דחוף, זה לא חייב להיעשות בסוף חודש דצמבר, אלא זה ייעשה בעזרת השם בחודש ינואר.

משה גפני: כאן בוועדה אנחנו נשב באופן מסודר, רשות המסים תביע את עמדתה, נמצא את הנוסח המתאים והמדויק על מנת לא לאפשר באמצעות החוק הזה להעלים מס או לא לשלם מס על ידי מעביד שבינו לבין המלגות של הסטודנטים אין ולא כלום.

משה גפני: הניסוח מצריך דיון יותר מעמיק ואנחנו בעזרת השם נקיים את הדיון הזה בינואר ואת הסעיף הזה, 46(1)(ב) – לא את המע"מ עליו נדון עכשיו – נפצל.

יוחנן פלסנר: שאלה.

יוחנן פלסנר: האם מדובר גם ב-51(2)?

משה גפני: לא. זה תיקון טעות.

משה גפני: להפך, זה לטובת העניין.

יוחנן פלסנר: נשמח לקבל הבהרה לגבי העניין הזה.

משה גפני: בסדר.

משה גפני: תשב ותשמע.

יוחנן פלסנר: בסדר.

יוחנן פלסנר: תסביר.

משה גפני: אני לא הולך להסביר כי אנחנו נגיע לסעיף הזה ואז נדון בו.

משה גפני: אני מדבר על סעיף 46(1)(ב).

משה גפני: אני מבקש את הפסקה הזאת לפצל ואני מודיע שהדיון יתקיים בינואר, בעזרת השם.

משה גפני: אנחנו מצביעים על הפיצול.

משה גפני: מי בעד פיצול הפסקה הזאת?

משה גפני: ה צ ב ע ה     סעיף 46(1)(ב) – פוצל פה אחד     	הפסקה הזאת פוצלה והיא תידון בעזרת השם בחודש ינואר.

יוחנן פלסנר: אני רוצה לבקש שגם יפוצל סעיף 51(2).

רונית תירוש: אני לא מסכימה.

משה גפני: ודאי שאת לא מסכימה, כי את מכירה את החוק.

משה גפני: חבר הכנסת פלסנר, אנחנו לא שם.

משה גפני: אנחנו עכשיו נתחיל לדון.

משה גפני: הסעיף הזה פוצל, הוא יידון בעזרת השם בינואר כפי שאמרתי בתחילת הישיבה.

משה גפני: ירח, אני מבקש שתוציא הודעה לתקשורת שאני אמרתי בתחילת הישיבה שאני חושב שצריך לפצל את זה ומבחינתי זה לא משנה אם יוחנן פלסנר מעלה את זה, כן או לא.

חיים אורון: עזבו אותנו עם זה.

משה גפני: לא רוצה.

חיים אורון: תעשו את זה בחוץ.

משה גפני: אני לא אוהב את הפוליטיקה הזאת.

משה גפני: אנחנו עוברים לסעיף 51(2), עמוד 92.

מיכל הנר דויטש: במסגרת תיקון 175 ביקשתם לתת גם פטור ממס שכר למוסד שמשלם את אותה מלגה, מה שבעצם לימד שכל הכוונה הייתה לגבי המלגות שמשלמים אותם מוסדות ולא מישהו אחר.

מיכל הנר דויטש: בטעות מה שתוקן  בחוק מע"מ  בסעיף 4(ב) שלא רלוונטי למוסדות הציבור שהם המשלם לעניין 9(29), ולכן אנחנו מעבירים את הפטור ממס שכר מסעיף  4(ב) לסעיף 4(א), למקום הראוי לו.

יוחנן פלסנר: אפשר להבין מבחינה לא טכנית אלא מבחינה מעשית על מה זה משפיע, האם זה משפיע על קרנות, כל הדוגמאות שנתנו קודם.

מיכל הנר דויטש: כל אלה אינם שכר ולכן לא חל עליהם מס שכר.

מיכל הנר דויטש: סעיף 4 לחוק מע"מ מטיל מס שכר על הגופים המנויים בו.

מיכל הנר דויטש: כאשר מוסד להשכלה גבוהה משלם מלגה, ביקשה הוועדה בזמנו שמלגה שניתנת במישרין או בעקיפין ממוסד לימוד או מחקר לסטודנט או לחוקר בתקופת לימודיו, תהיה פטורה ממס שכר כמו שהיא פטורה בידי הסטודנט או החוקר ממס הכנסה.

מיכל הנר דויטש: בטעות היא נכנסה לתוך 4(ב) במקום ל-4(א).

יוחנן פלסנר: זה טכני להזיז את זה וזה לא משנה שום דבר?

שגית אפיק: יש כאן שינוי.

שגית אפיק: את הנחת כאן שסעיף 46(1)(ב) יעבור אבל מכיוון שהוא לא עבר, צריך להתאים.

יוחנן פלסנר: אייסף למשל תצטרך לשלם עכשיו מס שכר כי היא לא כלולה כאן?

יוחנן פלסנר: כי אלה רק מוסדות המחקר.

קריאה: לא.

איתן צחור: באותה מסגרת של פיצול, ראוי גם לדון בכל שאלת מס השכר.

משה גפני: אבל אנחנו לא דנים על הפיצול.

איתן צחור: במסגרת הפיצול.

איתן צחור: הרי מדובר כאן על מס שכר על מלגה שמתחייבת במס.

איתן צחור: כלומר, כאשר המלגה תחויב במס, בא הסעיף הזה ומטיל על אותה מלגה גם מס שכר או פוטר ממס שכר מלגה פטורה ממס.

איתן צחור: כלומר, זה אותו הדבר.

איתן צחור: לכשיידון הנושא בפיצול, חייבים גם להתייחס לסוגיית מס השכר שאנחנו כמגזר המלכ"רים מבקשים לבטל את מס השכר לחלוטין ככל הנוגע למלכ"רים.

יוחנן פלסנר: למען הסר ספק, אני מציע, ובלי להתנגח, שהפטור הזה ייכתב במפורש שהוא חל גם על המלכ"רים.

מיכל הנר דויטש: גם מוסד להשכלה גבוהה הוא מלכ"ר.

יוחנן פלסנר: לא משנה.

יוחנן פלסנר: תמצאו דרך טכנית להגדיר את אותם המלכ"רים.

מיכל הנר דויטש: אבל אתה לא פוטר מאת, אלא אתה פוטר את התשלום.

מיכל הנר דויטש: אתה פוטר מלגה שניתנת לסטודנט או לחוקר בתקופת לימודיו במוסד לימוד ומחקר כאמור בסעיף 9(29).

יוחנן פלסנר: את כן אומרת מאת, ב-46 את כן אומרת מאת המוסדות עצמם.

מיכל הנר דויטש: אני מקריאה לך את הנוסח.

מיכל הנר דויטש: אנחנו מגדירים שכר ב-4(א) ואומרים שכר למעט מלגה  ניתנת לסטודנט או לחוקר בתקופת לימודיו במוסד לימוד או מחקר כאמור בסעיף 9(29).

יוחנן פלסנר: לא במוסד אלא ממוסד לימוד ומחקר.

מיכל הנר דויטש: במוסד לימוד ומחקר.

מיכל הנר דויטש: אני מקריאה את הנוסח.

יוחנן פלסנר: שינית אותו?

משה גפני: העניין נגמר.

משה גפני: מיכל, תודה.

שגית אפיק: משנים את הנוסח משום שהנוסח שמופיע כאן יוצא מתוך הנחה הנושא שפיצלתם עכשיו עבר.

שגית אפיק: לכן אנחנו משנים את הנוסח ומבהירים שכל התיקון באמת נועד לתקן טעות בנוסח ומה שנכנס בסעיף 4(ב), צריך להיכנס בסעיף 4(א).

שגית אפיק: לכן התיקון יהיה:     בסעיף 4(א) בסופו יבוא "לעניין זה, "שכר" – למעט מלגה שניתנת לסטודנט או לחוקר בתקופת לימודיו במוסד לימוד ומחקר כאמור בסעיף 9(29) לפקודת מס הכנסה".

שגית אפיק: זה יהיה התיקון.

שגית אפיק: זה יימחק מסעיף קטן (ב).

שגית אפיק: אני משנה את הנוסח וזה יימחק מסעיף קטן (ב).

יוחנן פלסנר: ברגע שאת אומרת במוסד ולא ממוסד, זה מסדיר.

משה גפני: מיכל, זה הנוסח שמקובל עליך?

אמנון כהן: ודאי.

משה גפני: אני מבקש לפצל גם את הסעיף הזה ולהצביע עליו.

חיים אורון: למה לפצל?

חיים אורון: אתה מצביע עליו.

שגית אפיק: אתה מפצל לפי סעיף 121 ואתה רוצה להעביר אותו כבר לקריאה שנייה ושלישית.

משה גפני: כן.

שגית אפיק: בהנחה שהפיצול יעבור במליאה.

משה גפני: נכון.

חיים אורון: גפני, אני מבין את הפייט שיש כאן, אבל אם אתה משאיר אותו כאן, בסוף הוא יופיע בחוק ההסדרים.

משה גפני: אבל אני רוצה להעלות אותו למליאה כבר עכשיו לקריאה שנייה ושלישית.

משה גפני: אנחנו מצביעים.

משה גפני: ה צ ב ע ה     הפיצול אושר פה אחד     מי בעד אישור תיקון סעיף 4 לחוק מס ערך מוסף?

משה גפני: ה צ ב ע ה     אושר פה אחד

חיים אורון: תרשמי לי שתי הסתייגויות דיבור.

משה גפני: מאוד חשוב לי שתדבר.

יוחנן פלסנר: גם לי בבקשה.

משה גפני: אני אדבר אחריו.

רונית תירוש: גם אני רוצה.

משה גפני: מגיע לך.

משה גפני: את לפחות יזמת את החוק.

רונית תירוש: אני כבר לא מכירה אותו.

אמנון כהן: אני מבקש להוסיף גם את אלכס מילר.

חיים אורון: אני מבקש שיהיה כתוב שכולם ביקשו הצעות הסתייגויות בעקבות בקשתו של חבר הכנסת חיים אורון.

חיים אורון: אם קרדיטים, אז קרדיטים.

משה גפני: תודה רבה.